Anexa nr. 1

La Hotărârea nr......../..........

Plan Național de Redresare și Reziliență a Consiliului Local al municipiului Bistrița

Componenta C3-Managementul deșeurilor

**NOTA DE FUNDAMENTARE**

**privind necesitatea, oportunitatea și potențialul economic al** proiectului „**Dezvoltare, modernizare si completare a sistemului de management integrat al deșeurilor municipale la nivelul municipiului Bistrița**”, în vederea participării la apelurile de proiecte PNRR/2022/C3/S/I.1.B, componenta C3 – Managementul deșeurilor, Subinvestiția I.1.B – Construire de insule ecologice digitalizate din cadrul Planului Național de Redresare și Reziliență

Cu România aflată pe locul 26 din 27 în Uniunea Europeană în ceea ce priveşte rata colectării deşeurilor municipale, cifrele arată că doar puţin peste 11% din totalul deşeurilor erau reciclate în 2018.

Situaţia este cu atât mai presantă atunci când ne gândim că România produce anual peste 270 de kilograme de deşeuri pe cap de locuitor, în medie, dintre care aproape 10% reprezintă plastic.

Realitatea ne arată că eforturile care s-au făcut până acum în ţară nu sunt suficiente. În contextul în care România şi-a asumat că în 2020 ajunge la un nivel de pregătire pentru reutilizare şi reciclare de minimum 50% din totalul deşeurilor menajere care provin din plastic, hârtie, metal şi alte surse, realitatea anului 2019 arată că rata era abia la 11,5%.

Politica națională în domeniul gestionării deșeurilor trebuie să se subscrie politicii europene în materie de prevenire a generării deșeurilor și să urmărească reducerea consumului de resurse și aplicarea practică a ierarhiei deșeurilor. Prevederile Planului Național de Gestionare a Deșeurilor completează prevederile Strategiei Naționale de Gestionare a Deșeurilor ca și modalitate principală de abordare, anume îndreptarea României către o societate a reciclării și aplicarea ierarhiei deșeurilor, pentru toate tipurile de deșeuri care fac obiectul planificării.

**Municipiul Bistrița** este membru al Asociaţiei de Dezvoltare Intercomunitară Deșeuri în județul Bistrița Năsăud, asociație înfiinţată în scopul reglementării organizării, exploatării, monitorizării și gestionării în comun a serviciului de colectare, transport, tratare și depozitare a deșeurilor.

In municipiul Bistrita se constată interesul scăzut al populației fața de colectarea selectivă și de utilizare corespunzatoare a dotărilor pentru fiecare fracție de deșeu care se poate colecta selectiv. Acest fenomen poate să aibă drept cauză starea precară de curățenie a platformelor de colectare și a containelor, lipsa de monitoarizare a colectării, imposibilitatea aplicarii principiului **– Plătești pentru cât arunci** - și restricționarea accesului pentru depozitarea deseurilor doar de catre persoanele arondate, dar si educația cetățeanului și ineficiența campaniilor de informare a bistritenilor cu privire la necesitatea colectarii selective.

Cresterea procentelor de colectare este un obiectiv de atins, asociat cu implicarea masiva a locuitorilor si asigurarea dotarilor finale care vor face gestionarea colectării mai simpla si asumata. Pentru stimularea colectării selective a deșeurilor efectuate de utilizatori, este necesară:

a. intervenția autoritatilor privind supravegherea dotarilor puse la dispozitia cetatenilor, asigurarea utilizării lor fără bariere sau limitari orare, cu posibilitatea de a controla starea recipientilor și a stimula comportamentele corecte;

b. exploatarea ocaziilor oferite de evenimente “publice” pentru colectarea selectivă a deșeurilor, de exemplu în cadrul piețelor periodice;

c. interventia autoritatii privind comunicarea si sensibilizarea cetatenilor, cu prezentarea obiectivelor, lansând inițiative de valorificare a eforturilor comune (autoritate si cetateni).

Pentru eficientizarea sistemului de mamagement al deșeurilor, Municipiul Bistrița dorește să modernizeze 100 de platforme de colectare a deșeurilor, prin schimbarea sistemului de colectare și folosirea de noi tehnologii.

Noua tehnologie de colectare selectivă - punct subteran de colectare a deşeurilor - reprezintă o soluţie tehnică ce respectă toate obligaţiile legale impuse prin lege şi ajută la îmbunătăţirea condiţiilor de viaţă ale populaţiei și sunt urmărite în principal următoarele obiective:

- Eficientizarea spaţiilor de amenajare pentru colectarea deşeurilor,

- O organizare superioară a serviciului de salubrizare, compatibilă cu necesităţile actuale,

- Limitarea totală a accesului uman şi a animalelor, rozătoarelor, insectelor la deşeuri,

- Reducerea mirosurilor neplăcute, a vandalizarii şi a accesului uman sau animal a deşeurile colectate,

- Eliminarea conectării la canalizare - punctul de colectare subteran este un sistem etanş prin construcţie,

- Reducerea impactului asupra sănătăţii publice,

- Încadrarea în orice peisaj urban şi arhitectural.

Investitia urmareste rezolvarea problemelor de mediu operationale asociate generarii si gestionarii deseurilor, precum si dezvoltarea unui sistem integrat de gestiune a deseurilor la nivelul municipiului, care sa imbunatateasca nivelul de trai al cetatenilor si sa atinga tintele de colectare si reciclare a deseurilor.

Aceste tinte sunt formulate in art. 17 din legea 211 / 2011 ( articol amendat in 2014), referitor la regimul deșeurilor, care sunt obligatii ale autoritatilor locale si ale producatorilor de deseuri și urmăresc:

* prevenirea generarii deseurilor printr-o mai buna informare a populatiei;
* cresterea reciclarii, recuperarii si promovarea compostarii individuale sau la platforma de compostare;
* cresterea ratei de colectare ( contracte) la serviciile de salubritate pentru a se ajunge la 100%;
* reducerea substantiala a deseurilor care trebuie transportate si eliminate la depozitul ecologic;
* protectia mediului inconjurator si a sanatatii publice prin colectarea tuturor deseurilor de la populatie, inclusiv al depozitelor clandestine de pe teritoriul municipiului Bistrita;
* stabilirea unui tarif care sa respecte profilul “poluatorul plateste”;
* o mai buna informare a cetatenilor in ceea ce priveste beneficiile care rezulta din implementarea proiectului, precum si nevoia de schimbare a obiceiurilor acestora in materie de colectare si gestionare a deseurilor;
* finantarea de la bugetul local a investitiilor in infrastructura de salubrizare (autogunoiere, pubele, containere, platforme subterane, depozit de compostare).

Referitor la liniile generale de urmat, care contribuie la atingerea tintelor de reciclare și valorificare a deșeurilor, trebuie sa se tina cont de :

a. pentru cei care vor implementa serviciul va fi importanta dimensionarea rezonabila a investitiei initiale, dar in acelasi timp vor trebui sa furnizeze dotarile si tehnologia in masura a valorifica cele realizate, inspirandu-se din experiente similare si analizand in mod obiectiv exigentele si asteptarile locuitorilor (este inutila considerarea unor modele care se afla departe ca si distanta sau care sunt diferite din punct de vedere al structurii sociale, sensibilitatii, ambientului, etc…, deci trebuie sa ne bazăm pe experiente concrete, consolidate, ale unor realitati similare );

b. pentru cei care vor gestiona serviciul de colectare a deseurilor, vor fi importanti parametri tehnologici precum cantitatea deseurilor colectate, frecventa operatiilor de golire, rapiditatea si eficienta lor, etc.

Va trebui tinut cont si de disponibilitatea dotarilor si a masinilor necesare: tot mai des se observa ca operatiunile de baza, cum ar fi transportul deseurilor, se vor incredinta unor terti, dar acestia nu au intotdeauna dotarile necesare (camioane cu incarcare posterioara, laterala, cu macara, cu lift) si deci trebuie sustinute cu investitii care se vor traduce prin costuri mai mari ale serviciilor.

**c.** pentru cetateni, vor fi importante aspecte precum decorul urban, curatenia, disponibilitatea dotarilor, valoarea lor ambientala, posibilitatea de a realiza colectarea diferentiata fara impedimente sau bariere.

Tot mai des locuitorii au nevoie de un stimulent concret pentru implicarea lor in realizarea unei colectari selective de calitate, prin urmare dotarile trebuie sa fie orientate spre tehnologie, spre recunoasterea lor ca si utilizatori - utilizand coduri, inregistrand actiunile lor si aplicand politicile de stimulare sau de penalizare in functie de comportament (bonusuri pentru colectare diferentiata si descurajarea colectarii neselective), de aceea este de preferat ca dotarile sa aiba componente electronice cu alimentare electrica pentru a nu se inregistra perturbatii datorita limitarilor in ceea ce priveste diferite surse de energie.

Ca urmare, Primăria municipiului Bistrita doreste accesarea fordurilor europene prin intermediul cărora vor fi sprijinite activități/acțiuni specifice pentru înființarea și dotarea de insule ecologice digitalizate (ansamblu de containere), pentru următoarele fluxuri de deșeuri colectate separat: deșeuri de hârtie și carton, deșeuri de plastic și metal, deșeuri de sticlă, deșeuri biodegradabile, deșeuri reziduale.

Solicitantul poate să aleagă doar dintre următoarele tipuri de insule ecologice digitalizate:

Insula Tip 1. Insulă supraterană încasetată cu 5 containere de câte 1.1 metri cubi (mc) pentru toate cele 5 fracții: biodegradabil, rezidual, sticlă, plastic și metal, hârtie și carton.

Insula Tip 2. Insulă supraterană compusa din 5 containere individuale cu golire în partea inferioară, cu următoarele capacități pentru cele 5 fracții:

* + Biodegradabil : între 2 mc și 3 mc;
  + Rezidual : între 2 mc și 3 mc;
  + Sticlă : între 2 mc și 3 mc
  + Plastic și metal: între 3 mc și 5 mc
  + Hârtie și carton: între 3 mc și 5 mc

Insula Tip 3. Insulă subterană cu containere individuale, compusă din 5 containeri cu următoarele capacități pentru cele 5 fracții:

* + Biodegradabil : între 2 mc și 3 mc;
  + Rezidual : între 2 mc și 3 mc;
  + Sticlă : între 2 mc și 3 mc
  + Plastic și metal: între 4 mc și 5 mc
  + Hârtie și carton: între 4 mc și 5 mc

Structurile tipurilor de insule prezentate mai sus nu pot fi modificate.

Pentru fiecare insulă ecologică digitalizată va fi asigurat un număr de 200 de cartele de acces. Achiziționarea de cartele suplimentare cade în sarcina beneficiarului.

Pentru municipiul Bistrița s-a optat pentru tipul 3 de insule cu containere subteraneconforme specificatiilor prevazute in Componenta C3 Managementul Deșeurilor.Insulele ecologice sunt compuse dintr-un set de containere pentru colectarea separată a deșeurilor, protejate anti-vandalism și împotriva accesului neautorizat, digitalizate pentru acces cu card pentru persoanele fizice arondate, conectat online, modul GSM pentru transmisie date, bază de date privind beneficiarii serviciului și interfață de facturare pentru toate UAT-urile beneficiare. Datele sunt agregate și utilizate într-un sistem digital, instrument principal de monitorizare și raportare.

Insulele ecologice digitalizate subterane sunt alcătuite din următoarele componente:

1. Containere pentru colectarea separată pe 5 fracții a deșeurilor municipale;
2. Sistem (hardware) de control al accesului, înregistrare, transmisie date;
3. Servicii conexe pentru operaționalizarea insulelor ecologice digitalizate.

Punerea in funcțiune a insulelor ecologice este foarte importantă pentru succesul proiectului și se va realizează prin servicii pregătitoare:

* Punerea in funcțiune a sistemelor hardware montate pe containere livrate;
* Realizarea testelor specifice de funcționare;
* Operaționalizarea Interfeței software pentru înrolarea utilizatorilor (carduri, telefoane) de la scările din blocurile arondate;
* Instruirea personalului Autorității contractante cu privire la funcționarea insulelor si a soft-ului;
* Managementul tranziției de la vechea platformă la noua insulă ecologică: comunicarea cu cetățenii în vederea utilizării corecte a sistemelor, distribuire carduri acces utilizatori, înregistrarea telefoanelor;
* Instruire și suport pentru reprezentanții Asociațiilor de Proprietari;
* Asigurarea recepției finale a insulelor ecologice de către Autorități.

Indicatorii proiectului fac referire la:

1. Numărul insulelor ecologice digitalizate operaționale din cele 100 insule înființate;

2. Cantitatea de deșeuri reciclabile colectate separat și reciclate;

3. Cantitatea de deșeuri biodegradabile colectate separat și reciclate;

|  |  |  |  |
| --- | --- | --- | --- |
| **Rezultate** | **Număr la începutul implementării proiectului** | **Număr la finalul implementării proiectului** | **Țintă** |
| Insule ecologice digitalizate înființate și operaționale | 0 | 100 insule | **100 insule** |
| Cantitatea de deșeuri reciclabile colectate separat și reciclate | 1.935.140 kg reciclabil colectat/205.420 deșeuri kg reciclate | 3.000.000 kg reciclabil colectat/ 550.000 kg reciclate | 12.500.000 kg reciclabil colectat/3000.000 kg reciclate |
| Cantitatea de deșeuri biodegradabile colectate separat și reciclate | 0 | 3500.000 kg colectat separat /2000.000 kg reciclat | 8 000.000 kg colectat separat /5.000.000 kg reciclat |

Ca urmare a aspectelor prezentate, considerăm că **dezvoltarea, modernizarea si completarea sistemului de management integrat al deșeurilor municipale la nivelul municipiului Bistrița** este oportună și necesară, potentialul economic al investitiei fiind evident, insulele ecologice digitalizate fiind soluția locală de trecere la economia circulară pentru comunitate și un exemplu de bune practici la nivelul județului Bistrița-Năsăud.

ooo000ooo